Turiştii care vor veni la Eforie vor fi întâmpinaţi de fosta navă a Poliţiei de Frontieră. Până atunci va fi şi recondiţionată de nişte artişti locali.

Vedeta Poliţiei de Frontieră a devenit vedeta staţiunii Eforie. După 28 de ani de misuni pe mare îndeplinite cu succes, nava îşi schimbă acum destinaţia: se transformă într-un punct de atracţie turistică.

Nava este lungă cât două terenuri de tenis, înaltă cât un bloc cu trei etaje şi are peste 100 de tone. Ca să fie adusă din Portul Constanţa până la Eforie, a fost tăiată în două şi două macarale enorme au urcat-o pe maşinile de transport. S-a muncit la asta o zi întreagă.

Primarul de la Eforie speră ca turiştii să se oprească din drum măcar să o privească, dacă nu să se cazeze în staţiune.

„Poate vor încetini puţin să mai vadă şi aceste bărcuţe, mai ales vara. Este un drum foarte aglomerat şi cu destule probleme”, a declarat edilul Ovidiu Brăiloiu.

La începutul lunii martie va fi adusă o a doua navă de patrulare, identică, ce va fi amplasată la ieşire din staţiune, spre Eforie Sud.